Oficiālais Vēstnesis L 203 , 12/08/2003 Lpp. 0007 - 0012



Komisijas Regula (EK) Nr. 1428/2003 (2003. gada 11. augusts), ar kuru papildina pielikumu Regulai (EK) Nr. 2400/96 par dažu nosaukumu ierakstīšanu "Aizsargāto cilmes vietu nosaukumu un aizsargāto ģeogrāfiskās izcelsmes norāžu reģistrā", kas paredzēts Padomes Regulā (EEK) Nr. 2081/92 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību "ΦΑΣΟΛΙΑ ΓΙΓΝΤΕΣ – ΕΛΕΦΑΝΤΕΣ ΚΑΣΤΟΡΙΑΣ (Fasolia Gigantes – Elefantes Kastorias)" EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1992. gada 14. jūlija Regulu (EEK) Nr. 2081/92 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību [1], kurā jaunākie grozījumi izdarīti ar Regulu (EK) Nr. 806/2003 [2], un jo īpaši tās 6. panta 3., 4. un 5. punktu, (1) Saskaņā ar Regulas (EEK) Nr. 2081/92 5. pantu Grieķija ir nosūtījusi Komisijai pieteikumu par to, lai nosaukumu "ΦΑΣΟΛΙΑ ΓΙΓΝΤΕΣ – ΕΛΕΦΑΝΤΕΣ ΚΑΣΤΟΡΙΑΣ (Fasolia Gigantes – Elefantes Kastorias)" reģistrētu kā ģeogrāfiskās izcelsmes norādi. (2) Saskaņā ar minētās regulas 6. panta 1. punktu konstatēts, ka pieteikums atbilst visām minētajā regulā paredzētajām prasībām un jo īpaši ka pieteikumā ir iekļauta visa informācija, kas vajadzīga saskaņā ar tās 4. pantu. (3) Pēc pieteikuma kopsavilkuma publicēšanas saskaņā ar Regulas (EEK) Nr. 2081/92 6. panta 2. punktu Grieķijas Republika lūdza izstrādāt divus nelielus grozījumus 4.2. punktā (apraksts) un svītrot paziņojumu, ka pieteikuma iesniedzējas grupas transportlīdzekļus izmanto izplatīšanas nolūkos. Pārskatīts pieteikuma kopsavilkums iekļauts II pielikumā. (4) Tāpēc nosaukums jāieraksta "Aizsargāto cilmes vietu nosaukumu un aizsargāto ģeogrāfiskās izcelsmes norāžu reģistrā", un tādējādi tas jāaizsargā visā Kopienā kā aizsargāta ģeogrāfiskās izcelsmes norāde. (5) Ar šīs regulas pielikumu papildina pielikumu Komisijas Regulai (EK) Nr. 2400/96 [3], kurā jaunākie grozījumi izdarīti ar Regulu (EK) Nr. 1298/2003 [4], IR PIEŅĒMUSI ŠO REGULU. 1. pants Šīs regulas pielikumā norādīto nosaukumu iekļauj Regulas (EK) Nr. 2400/96 pielikumā un kā aizsargātu ģeogrāfiskās izcelsmes norādi (AĢN) ieraksta "Aizsargāto cilmes vietu nosaukumu un aizsargāto ģeogrāfiskās izcelsmes norāžu reģistrā", kas paredzēts Regulas (EEK) Nr. 2081/92 6. panta 3. punktā. Produkta specifikācijas galvenie elementi iekļauti II pielikumā. Ar tiem aizstāj pieteikuma kopsavilkumu, kas publicēts Eiropas Kopienu Oficiālajā Vēstnesī [5]. 2. pants Šī regula stājas spēkā divdesmitajā dienā pēc publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2003. gada 11. augustā Komisijas vārdā — Komisijas loceklis Franz Fischler [1] OV L 208, 24.7.1992., 1. lpp. [2] OV L 122, 16.5.2003., 1. lpp. [3] OV L 327, 18.12.1996., 11. lpp. [4] OV L 184, 23.7.2003., 3. lpp. [5] OV C 120, 23.5.2002., 5. lpp. -------------------------------------------------- I PIELIKUMS EK LĪGUMA I PIELIKUMĀ UZSKAITĪTIE PRODUKTI, KAS PAREDZĒTI LIETOŠANAI PĀRTIKĀ Augļi, dārzeņi un labība Dārzeņi GRIEĶIJA - "ΦΑΣΟΛΙΑ ΓΙΓΝΤΕΣ – ΕΛΕΦΑΝΤΕΣ ΚΑΣΤΟΡΙΑΣ (Fasolia Gigantes – Elefantes Kastorias)" (AĢN) -------------------------------------------------- II PIELIKUMS PADOMES REGULA (EEK) Nr. 2081/92 REĢISTRĀCIJAS PIETEIKUMS: 5. PANTS ACN () AĢN (X) Valsts pieteikums Nr.: EL-04/00-5 1. Atbildīgais departaments dalībvalstī Nosaukums: | Δ/νση Π.Α.Π — Φυτών Μεγάλης Καλλιέργειας (Laukaugu audzēšanas un izmantošanas direktorāts) | Adrese: | Μενάνδρου 22 — ΑΘΗΝΑ Τ.Κ 105 52 (Menandrou 22, GR-10552 Atēnas) | Tālr.: | (30-210) 212 51 19 vai (30-210) 212 51 21 | Fakss: | (30-210) 524 51 95 | 2. Pieteikuma iesniedzēja grupa 2.1.Nosaukums: | "ΑΓΡΟΤΙΚΗ ΚΑΣΤΟΡΙΑΣ Α,Ε."με διακριτικό τίτλο AGROKA S.A. (AGROTIKI KASTORIAS AE (firma AGROKA SA) | 2.2.Adrese: | Οικισμoς Λακκωμιτων – Δήμου Ορεστίδος Ν.Καστοριάς (Lakkomata, Orestida, Kastorijas administratīvais apgabals) | 2.3.Sastāvs: | Ražotāji/pārstrādātāji (x) citi (). | Grupa sastāv no 212 biedriem, kas ir Kastorijas administratīvā apgabala pupiņu audzētāji no visiem apgabaliem, kuros audzē produktu (dibināšanas līgums Nr. 65/ 7.4.97), un kam pieder 65 % akciju pēc vērtības. Atlikušos 35 % iegulda Lakkomata komūna, kas tagad ir Orestida pašvaldības sastāvdaļa. Uzņēmuma struktūru reglamentē PD 410/95 (GG321) 2. pants. 3. Produkta veids: 1.6. klase 4. Specifikācija (prasību kopsavilkums saskaņā ar 4. panta 2. punktu) 4.1. Nosaukums: ΦΑΣΟΛΙΑ ΓΙΓΝΤΕΣ – ΕΛΕΦΑΝΤΕΣ ΚΑΣΤΟΡΙΑΣ (Fasolia Gigantes - Elefantes Kastorias) 4.2. Apraksts: pupiņas ir viengadīgs kāpelējošs augs ar gariem slaidiem stumbriem un saliktām lapām, kura galīgais augstums sasniedz vairāk nekā divus metrus. Tās pieder tauriņziežu (pupu) dzimtai (pākšaugi). Phaseolusģintī ietilpst 250 sugas. Šķirnes, kas audzētas Kastorijas administratīvajā apgabalā, piederPhaseolus coccineus (multiflorus)sugai. - Slāpekli piesaistošo gumiņbaktēriju simbiotiskā kombinācija (Bacterium radicola) ar mīkstajiem sakņu gumiņiem ļauj absorbēt līdz pat 40 kg/ha atmosfēras slāpekļa. - Stumbrs ir slaids, lokans un cilindrisks, ar nepārtrauktu vijumu no kreisās uz labo pusi. - Saliktās lapas sastāv no trīs lapiņām. - Ziedi sastāv no piecdaļīga kausiņa, piecdaļīga balta zieda vainaga, desmit putekšņlapām un drīksnas. Tie aug lielos ķekaros lapu žāklēs un atveras secīgi no auga pamatnes uz augšu. - Ziloņ/gigantpupas ir svešapputes kultūras. - Auglis ir balta nierveida formas pāksts. Liela izmēra pākšaugs, ko patērē termiski apstrādātu krāsnī vai sautētu ar augu produktu piedevām (eļļu, sīpoliem, tomātiem, selerijām, burkāniem), kas papildina ēdiena "Vidusjūras raksturu". - Ļoti augsta uzturvērtība, lielisks proteīnu, cietes, dzelzs utt. avots un zems tauku saturs. Ziloņ/gigantpupām jāatbilst kvalitātes standartiem, kas izklāstīti 2., 3. un 5. pantā Lauksaimniecības un tirdzniecības ministru kopīgajā lēmumā 37227/ 25.9.87 (Valdības biļetens 541/B/ 9.10.87): Fasētiem produktiem jāatbilst vismaz šādām prasībām: 1) Pupiņām jābūt veselām, gatavām, dabīgā krāsā, nesarukušām, bez kukaiņu radītiem caurumiem, bez kukaiņiem, bez bīstamām slimībām, bez bojājumiem vai to temperatūra nedrīkst būt paaugstināta; 2) Tiem jābūt attīrītiem, sijājot vai šķirojot ar rokām; 3) Tie nedrīkst saturēt citu šķiru pupas, kā noteikts šā lēmuma 3. pantā; 4) Tiem jābūt faktiski bez svešķermeņiem; 5) To makroskopiskajām un organoleptiskajām īpašībām jābūt tādām, kas raksturīgas katram veidam, un tiem jāatbilst vispārīgajām prasībām par higiēnisku uzglabāšanu un apstrādi, kā noteikts Pārtikas kodeksā; 6) To mitruma saturs nedrīkst pārsniegt 14 %. Pupiņu šķirošana (3. pants) Pupiņas pēc veida un šķiras atbilstīgi to formai, svaram uz tūkstoš pupiņām vai procentuālajai daļai, kas izbirst caur noteikta izmēra sietu, šķiro šādi: a) ziloņpupas: svars uz 1000 pupām ir vismaz 1800 g vai 90 % pupu neizbirst caur sietu, kam ir apaļi caurumiņi 13 mm diametrā; b) gigantpupas: svars uz 1000 pupām ir no 1200 līdz 1800 g vai 90 % pupu neizbirst caur sietu, kam ir apaļi caurumiņi 12 mm diametrā. Iepakojums un noformējums (5. pants) Fasētām pupiņām ir pieļaujamas šādas pielaides: a) līdz 2 % šķeltu pupiņu: mazāk nekā puse no veselas pupiņas izmēra; b) līdz 0,5 % sarukušu/krāsu zaudējušu pupiņu; c) līdz 0,05 % (zeme maksimāli 0,02 %) svešķermeņu. 4.3. Ģeogrāfiskais apgabals Kastorijas administratīvajā apgabalā pupas audzē Aliakmonas upes un tās pieteku krastos un apgabalos, kur notikusi zemes konsolidācija un kur tādējādi ierīkoti apūdeņošanas tīkli, kas garantē bagātīgu, audzēšanas vajadzībām pietiekamu ūdens piegādi. Mazāknozīmīga audzēšana notiek Kastorijas ezera krastos. Apmēram 900 ha zemes audzēšanas zonā izmanto Kastorijas ziloņ/gigantpupu audzēšanai. Zonas augstums svārstās no 630 līdz 900 metriem. Augsnes ir aluviālas, vieglas, viegli žūstošas un kopumā mazliet skābas. Audzēšanas zonas klimats ir kontinentāls ar vēsām vasarām zonas augstuma dēļ un tādēļ, ka tās atrodas Kastorijas ezera un Aliakmonas upes tuvumā. Turklāt ezera tuvums rada apstākļus maigam pavasarim. Apmēram 600 mm liels vidējais nokrišņu daudzums gadā ir pēdējais nosacījums, lai pupiņu augi saņemtu vajadzīgo ūdens daudzumu. "Īpašais" klimats, kas rada produkta izcilās īpašības, tomēr lielā mērā ir ārkārtas fenomens. Viss apgabals ir plaša plakankalne, ko aizsargā Vitsi kalns un Gramosa kalnu grēda. Tā ir katliene, kurā, pat ja ir vēji, tie vienmēr ir nelieli. Audzēšanas zona ir: 1) Visa Ion Dragoumis pašvaldība; 2) Visa Makedna pašvaldība; 3) Visa Agioi Anarguroi pašvaldība; 4) Visa Korestia pašvaldība; 5) Visa Kastoria pašvaldība; 6) Visa Vitsio pašvaldība; 7) Visa Aliakmonas pašvaldība; 8) Visa Agia Triada pašvaldība; 9) Daļa Orestida pašvaldības, (bijusī Argos Orestiko pašvaldība un bijušās Ammoudara, Asprokklisia, Dialekto, Kastanofito, Lakkomata, Melanthi un Spilea komūnas); 10) Daļa Nestori pašvaldības (bijusī Ptelea komūna); 11) Daļa Kastraki komūnas (bijusī Dendrokhori komūna). Faktiskie audzēšanas apgabali atrodas blakus cits citam. 4.4. Izcelsmes apliecinājums Pupu izcelsme ir Meksikas dienvidos un Centrālamerikā. Saskaņā ar radioaktīvā oglekļa pētījumiem Phaseolus coccineus (multiflorus) tika domesticēta Meksikā apmēram 2000 g. p.m.ē. Uzskata, ka pupas tika ievestas Eiropā sešpadsmitā gadsimta vidū vispirms Anglijā un Spānijā un nonāca Grieķijā minētā gadsimta beigās. Vispirms tās parādījās zemienēs ap pilsētas centriem, bet, ņemot vērā to fizioloģiju, audzēšana ātri vien izplatījās uz attālajiem kalnainajiem apgabaliem. Viens no tiem ir Kastorijas administratīvais apgabals, kur ideāla augsne, ideāls klimats un lieliska audzēšanas tehnika kopā veicina tādu šķirņu un produktu rašanos, kas iekaro tirgu. Produkts, ko, ņemot vērā faktu, ka grieķi to ir iecienījuši un ka tas ieņem īpašu vietu viņu ēdienkartē, sauc par "nacionālo ēdienu". Apgabalu un audzēšanas datumu noteiktā zonā reģistrē un to precizitāti garantē saskaņā ar: a) kompensācijas pabalsta shēmu; b) integrēto lauku saimniecību kontroles sistēmu; c) tālvadības uzraudzības programmu. Visas trīs reglamentē Kopienas tiesību akti un ievieš Lauksaimniecības direktorāts. Produkta kontroles procedūras un sertifikāciju veic šim nolūkam izraudzītas valsts aģentūras, pamatojoties uz spēkā esošajiem tiesību aktiem attiecībā uz produktiem ar cilmes vietas nosaukumiem un ģeogrāfiskās izcelsmes norādēm. Detalizētā pārbaude ietver ķīmisko analīzi, ko veic minētās aģentūras, kuras pilda arī kontroles funkciju attiecībā uz marķēšanu, apliecinot to norāžu patiesumu, kas ir obligātas saskaņā ar spēkā esošajiem valsts un Kopienas tiesību aktiem (piem., [produktu] partijas numurēšana, iespējama Kopienas simbola izmantošana utt.). Grieķijā ziloņpupas un gigantpupas ir vienīgās kaltētās pupiņas, kuru svars uz 1000 pupiņām pārsniedz 1200 gramus. 4.5. Ražošanas metode 4.5.1. Ražas novākšana Pākšu novākšana ar rokām sākas septembra sākumā un ilgst līdz pat trīs mēnešiem. Ražu no auga novāc līdz trīs reizēm, jo pākstis nogatavojas pakāpeniski virzienā no auga pamatnes uz galotni. Pākstis izliek uz virsmām, lai tās dabīgi kaltētos saulē līdz brīdim, kad tās var viegli atdalīt no sēklām, sitot ar lokanām nūjām. 4.5.2. Uzglabāšana Atdalītās sēklas vajadzības gadījumā izliek saulē, līdz tās sasniedz vēlamo mitruma saturu, kas ir apmēram 12 %. Tad tās šķiro ar roku, lai atdalītu svešķermeņus, šķeltās un bojātās sēklas un citu šķirņu sēklas, saliek maisos un to noturīgo īpašību dēļ bez īpašām problēmām uzglabā higiēniskos apstākļos. 4.5.3. Tirgus sagatavošana un realizācija Jaunajā Agrotiki Kastorias šķirošanas/iepakošanas stacijā šķirošanu un iepakošanu veic, izmantojot modernākās iekārtas un metodes, kas garantē augstākās kvalitātes produkta ieguvi. 1/2 kg un 1 kg polipropilēna maisus piepilda automātiski un tad saliek 10 līdz 20 kg kastēs. Visu procedūru elektroniski kontrolē un izmanto automātiskās mēriekārtas. Šķirošana ietver produktu automātisku sadalīšanu trīs izmēru kategorijās, kā norādīts atzīšanas pieteikumā, pēc tam, kad pārbaudīts šķirnes autentiskums un veikta tīrīšana un dezinfekcija, izmantojot "maigās" procedūras (fiziska atdalīšana/ECOGEN sistēma). Produktu izplata tieši uz pārtikas veikaliem. Tiešie mērķi ir produkta komerciālā drošība, patērētāju aizsardzība, kā arī iekļūšana ārvalstu tirgos, kas ir iespējams tikai, izmantojot AĢN atzīšanas procedūru. 4.6. Saikne Apgabala augsne un klimats ir faktori, kam ir izšķirošā nozīme izcilo Kastorijas ziloņ/gigantpupu ražošanā. Vidēji teksturētā, viegli skābā un labi žūstošā augsne un apgabala "Vidusjūras-kontinentālais" klimats ir savstarpēji saistīti un saskanīgi faktori, kam ir nozīme pupu ražošanā, kas 300 gadus ir bijusi apgabala iedzīvotāju dzīves daļa. Pielietotā audzēšanas tehnika ir tradīcija, ko nodod no paaudzes paaudzē. Tik izcilas kvalitātes produkta izaudzēšana nav līdzekļu jautājums, bet ilgas tās pieredzes rezultāts, ko audzētāji īstenojuši, izmantojot savu "aci" un pašu rokas. Šajā apgabalā pupiņu audzēšana ir ekonomikas daļa, un tās nozīmīgumu atspoguļo tradīcija, paražas un svētki. - Ikgadējie pupiņu gadatirgi, kas notiek Lakkomata. - Pupiņu ēdieni, ko pasniedz viesiem svētkos, kas notiek Maķedonijas brīvības cīnītāja Pavlosa Melasa nāves gadadienā vietā, kas nosaukta viņa vārdā. - Pupiņu svētki dažādās vietās ražas novākšanas laikā, kā arī ar tiem saistīti vietējie kultūras un folkloras pasākumi. Minētie notikumi norāda uz iedzīvotāju vēsturisko un sociālo saikni ar produktu. 4.7. Kontroles iestāde Nosaukums: | Νομιρχιακή Αυτοδιοίκηση Καστοριάς Δ/νση Γεωργίας Διοικητήριο 521 00 – ΚΑΣΤΟΡΙΑ (Kastorijas administratīvā apgabala vadības Lauksaimniecības direktorāts) | Adrese: | 521 00 — ΚΑΣΤΟΡΙΑ Διοικητήριο (GR-52100 Kastorija) | 4.8. Marķēšana Uz produkta iepakojuma obligāti jābūt norādei Fasolia Gigantes – Elefantes Kastorias AĢN un tām [norādēm], kas precizētas PD 81/93 4. panta 7. punktā. 4.9. Valsts prasības Piemēro vispārīgos PD 81/93 noteikumus par ACN un AĢN ražošanas procedūrām. EK Nr.: G/EL/00123/20 00.04.05 Pilna pieteikuma saņemšanas datums: 14.12.2000. --------------------------------------------------